b'\n_START_ARTICLE_\nEkstremism\n_START_PARAGRAPH_\nEkstremism ehk \xc3\xa4\xc3\xa4rmuslus on \xc3\xa4\xc3\xa4rmuse pooldamine v\xc3\xb5i \xc3\xa4\xc3\xa4rmusse kalduv hoiak, ideoloogia, eriti poliitikas, aga ka religioonis, majanduses v\xc3\xb5i mujal._NEWLINE_T\xc3\xa4nap\xc3\xa4eval kasutatakse terminit peamiselt poliitilises v\xc3\xb5i religioosses t\xc3\xa4henduses, viidates ideoloogiale, mis ei kuulu \xc3\xbchiskonnas aktsepteeritavate hoiakute hulka. \xc3\x84\xc3\xa4rmusluse m\xc3\xb5istet v\xc3\xb5ib kasutada ka majanduses._NEWLINE_S\xc3\xb5na "ekstremism" kasutatakse tihti halvustavana, v\xc3\xa4ljendamaks tugevat vastumeelsust. Terminit v\xc3\xb5ib kasutada ka t\xc3\xa4henduses, mis on rohkem akadeemiline, kirjeldav ega anna hinnangut. Poliitilises t\xc3\xa4henduses eristatakse v\xc3\xa4givaldset ja mittev\xc3\xa4givaldset ekstremismi.\n_START_SECTION_\nDefineerimine\n_START_PARAGRAPH_\nEkstremism t\xc3\xa4hendab \xc3\xa4\xc3\xa4rmuslik olemist, \xc3\xa4\xc3\xa4rmuslikkuse eelistamist._NEWLINE_Kasutatakse t\xc3\xa4nap\xc3\xa4eval peamiselt poliitilises v\xc3\xb5i religioosses kontekstis, viitamaks millelegi (\xc3\xbcldiselt) aktsepteeritavatest sotsiaalsetest normidest tugevalt k\xc3\xb5rvalekalduvale._NEWLINE_V\xc3\xa4ljendit \xe2\x80\x9cekstremism\xe2\x80\x9d kasutatakse selles kontekstis peamiselt pejoratiivina, laitva suhtumise v\xc3\xa4ljendamiseks.\n_START_SECTION_\nEkstremismi ajalugu ja liigid\n_START_PARAGRAPH_\nS\xc3\xb5na ekstremismi esimesed kasutused p\xc3\xa4rinevad 19. sajandi l\xc3\xb5pust, kui osasid teiste poliitiliste j\xc3\xb5ududega koost\xc3\xb6\xc3\xb6ks mitte valmis olevaid radikaale hakati nimetama ekstremistideks. Ekstremismiga seotud soovimatust kompromissiks peetakse demokraatia probleemiks._NEWLINE_Tuntumad ekstremismi liigid on usuline ekstremism ja poliitiliste \xc3\xa4\xc3\xa4rmustega seotud ekstremismid nagu parem- ja vasak\xc3\xa4\xc3\xa4rmuslus.\n_START_SECTION_\nKriitika\n_START_PARAGRAPH_\nEkstremismi puhul osutatakse, et see pole iseseisev m\xc3\xb5iste, vaid s\xc3\xb5ltub hindaja positsioonist, seejuures kasutatakse seda enamasti halvustavalt endast vaadetelt erineva grupi iseloomustamiseks. Seevastu radikaal on termin, mida pigem kasutatakse positiivselt, kuid sisuliselt viitab samuti \xc3\xa4\xc3\xa4rmuslikkusele._NEWLINE_Mitmed parem\xc3\xa4\xc3\xa4rmusluse uurimisega tegelevad sotsiaalteadlased on v\xc3\xa4itnud, et ekstremism on sildistav termin, mis ei \xc3\xbctle eriti midagi osutatud grupi vaadete sisu kohta. "Ka parimal juhul ei \xc3\xbctle see midagi olemuslikku inimeste kohta, keda see nimetab; halvimal juhul maalib aga eksliku pildi."_NEWLINE_Ps\xc3\xbchholoogias on ekstremismi peetud mitte isiku vaadete sisu v\xc3\xb5i erisust m\xc3\xa4\xc3\xa4ratlevaks terminiks, vaid pigem vaimse h\xc3\xa4ire v\xc3\xa4ljenduseks, mida saab ravida._NEWLINE_Eli Berman on pidanud ekstremismi ratsionaalseks strateegiaks v\xc3\xb5imu taotlemisel._NEWLINE_Ekstremismi m\xc3\xb5iste kasutust on kritiseeritud v\xc3\xa4itega, et see kirjeldab \xc3\xbchiskonnagruppide vaateid riigi v\xc3\xb5i tsentrismi positsioonilt ning devalveerib ning sulandab kokku eri gruppide vaadete sisulisi erinevusi. Ometi eristatakse tugevalt n\xc3\xa4iteks vasak- ja parem\xc3\xa4\xc3\xa4rmuslust.'